‘Geen omdraaikans vir Hlaudi’Hlaudi Motsoeneng. Argieffoto: news.iafrica.com Hlaudi Motsoeneng, die SAUK se voormalige bedryfshoof, se kanse om die hof te ontduik vir die onregmatige afdanking van die SAUK 8-joernaliste is uitgeput, en hy moet weer Woensdag, 6 September, in die hof verskyn. Dit volg nadat nóg Motsoeneng nóg sy regsverteenwoordigers sonder enige duidelike rede nie vir die hofverrigtinge op 15 Augustus 2017 opgedaag het nie. Volgens Francois Redelinghuys, Solidariteit se kommunikasiebestuurder, het die regter op 15 Augustus beslis dat die kostebevelsaak rakende die SAUK 8-kwessie aangehoor sal word ongeag of Motsoeneng teenwoordig is of nie. “Hierdie keer is daar geen uitkomkans meer nie. Hlaudi sloer en ontduik al sedert Maart vanjaar die hof en daarom kan die saak hoegenaamd nie verder vertraag word nie,” het Redelinghuys gesê. Volgens hom argumenteer Solidariteit dat Motsoeneng se omstrede verbod op die uitsaai van protesaksies direk daartoe aanleiding gegee het dat die agt joernaliste destyds onregmatig afgedank is. “Hoewel Solidariteit daarin geslaag het om die heraanstelling van die joernaliste in hul poste te bewerkstellig, moet Motsoeneng steeds aan die hof verduidelik hoekom hy nie in sy persoonlike hoedanigheid aanspreeklik gehou moet word vir hul regskoste nie nadat die arbeidshof met hul heraanstelling koste teen die SAUK beveel het,” het Redelinghuys bygevoeg. “Dit is belangrik dat Motsoeneng in sy persoonlike hoedanigheid verantwoordelik gehou word vir die koste sodat die belastingbetaler nie moet opdok vir die onregmatige hantering van etiese joernaliste nie,” het Redelinghuys aangedui.